На основу члана 8. Закона о буџету Републике Србије за 2021. годину („Службени гласник РС”, бр. 149/20 и 40/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О УТВРЂИВАЊУ ПРОГРАМА ПОДРШКЕ АКРЕДИТОВАНИМ РЕГИОНАЛНИМ РАЗВОЈНИМ АГЕНЦИЈАМА У 2021. ГОДИНИ

Члан 1.

У Уредби о утврђивању Програма подршке акредитованим регионалним развојним агенцијама у 2021. години („Службени гласник РС”, број 5/21), у Програму подршке акредитованим регионалним развојним агенцијама у 2021. години, у глави I. ПРЕДМЕТ у ставу 1. речи: „Законом о буџету Републике Србије за 2021. годину („Службени гласник РС”, број 149/20)” замењују се речима: „Законом о буџету Републике Србије за 2021. годину („Службени гласник РС”, бр. 149/2020 и 49/21)”.

После става 2. додајe се став 3, који гласи:

„Неутрошена средства у износу од 3.808.799,49 динара, која су пренета Фонду за развој Републике Србије у складу са Уредбом о утврђивању Програма стандардизованог сета услуга за микро, мала и средња предузећа и предузетнике у 2020. години који се реализује преко акредитованих регионалних развојних агенција („Службени гласник РС”, бр. 5/20 и 102/20), користиће се за спровођење теренске контроле у складу са овим програмом. ”

Досадашњи ст. 3 - 6. постају ст. 4 - 7.

У глави IV. НАМЕНА СРЕДСТАВА, у ставу 1. тачка 2. тачка на крају замењује се тачком запетом.

После тачке 2. додаје се тачка 3, која гласи:

„3. Услугу пружања техничке помоћи Фонду за развој у поступку закључивања уговора са привредним субјектима којима се средства одобравају на основу закона којим се уређује утврђивање финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2.”

У одељку 1. Услуга пружања помоћи јединицама локалних самоуправа, односно установама и организацијама чији су оснивачи јединице локалне самоуправе став 15. мења се и гласи: „За ову услугу предвиђена су средства у укупном износу од 6.188.000,00 динара. ”

У одељку 2. Стандардизовани сет услуга пружања помоћи потенцијалним и постојећим микро, малим и средњим предузећима и предузетницима, задругама и кластерима у пододељку 3) Теренска контрола став 7. мења се и гласи: „Укупан годишњи буџет за активности теренске контроле у оквиру: Програма подстицања развоја предузетништва кроз финансијску подршку за почетнике у пословању, Програма подстицања развоја предузетништва кроз финансијску подршку за младе и жене предузетнице, Програма подстицања развоја предузетништва кроз развојне пројекте и Програма подстицања развоја предузетништва кроз подршку инвестицијама износи 9.308.799,49 динара у бруто износу. ”

После одељка 2. додају се назив одељка и одељак 3, који гласе:

„3. Услуга пружања техничке помоћи Фонду за развој у поступку закључивања уговора са привредним субјектима којима се средства одобравају на основу закона којим се уређује утврђивање финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2

АРРА има обавезу да:

- у складу са уговором који закључује са Фондом за развој и упутством Фонда за развој, организује потписивање од стране корисника кредита уговора о кредиту које Фонд за развој закључује са привредним субјектима који су корисници кредита у складу са законом којим се уређује утврђивање финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2;

- целокупну документацију која је потписана од стране корисника кредита са прегледом кредитних предмета потписаних уговора од стране корисника кредита достави Фонду за развој на потпис;

- на захтев Министарства и Фонда за развој доставља периодичне извештаје и годишњи извештај о реализацији активности;

- омогући Министарству и Фонду за развој контролу у свакој фази реализације активности.

За сваки кредитни предмет (уговор о кредиту са пратећом документацијом за једног корисника кредита) који је потписан од стране корисника кредита и достављен Фонду за развој на потпис предвиђена је исплата АРРА у нето износу од  700,00  динара, увећаном за износ пореза на додату вредност за АРРА које су обвезници пореза на додату вредност.

За ову услугу предвиђена су средства у укупном износу од 4.000.000,00 динара. ”

У глави V. НАЧИН КОРИШЋЕЊА СРЕДСТАВА после одељка 2. Стандардизовани сет услуга пружања помоћи потенцијалним и постојећим микро, малим и средњим предузећима и предузетницима, задругама и кластерима, додају се назив одељка и одељак 3, који гласе:

„3. Услуга пружања техничке помоћи Фонду за развој у поступку закључивања уговора са привредним субјектима којима се средства одобравају на основу закона којим се уређује утврђивање финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2

Министарство ће по усвајању Програма потписати Уговор о спровођењу Програма са Фондом за развој, којим ће се на Фонд за развој пренети:

* обавеза спровођења активности које су предвиђене Програмом;
* обавеза закључивања уговора о спровођењу Програма са АРРА које испуњавају услове за учешће у Програму, а на чији текст је Министарство дало сагласност;
* обавеза надзора и контроле спровођења активности од стране АРРА;
* обавеза преноса средстава АРРА и контроле наменског коришћења средстава;
* oбавеза извештавања о броју укључених АРРА и броју закључених уговора између Фонда за развој и корисника кредита, као и износа исплаћених средстава АРРА;
* обавеза Фонда за развој да уколико не утроши сва пренета средства, неутрошена средства уплати у буџет Републике Србије сем уколико Влада посебним актом не распореди средства за реализацију програма за исте намене.

Министарство ће након закључења уговора са Фондом за развој на основу захтева

Фонда за развој пренети средства у износу од 4.000.000,00 динара на рачун Фонда за развој, која ће се користити за реализацију ове услуге. ”

У глави VI. ПРАЋЕЊЕ СПРОВОЂЕЊА ПРОГРАМА после одељка 2. Стандардизовани сет услуга пружања помоћи потенцијалним и постојећим микро, малим и средњим предузећима и предузетницима, задругама и кластерима, додају се назив одељка и одељак 3, који гласе:

„3. Услуга пружања техничке помоћи Фонду за развој у поступку закључивања уговора са привредним субјектима којима се средства одобравају на основу закона којим се уређује утврђивање финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2

Фонд за развој је у обавези да све активности у вези са спровођењем Програма заврши до 1. марта 2022. године и да о томе поднесе сумирани годишњи извештај Министарству о спроведеним активностима по свакој АРРА најкасније до 15. марта 2022. године, које ће тај извештај ради информисања доставити Влади.

Фонд за развој ће сва неутрошена средства до 31. марта 2022. године пренети у буџет Републике Србије, сем уколико Влада посебним актом не распореди средства за реализацију програма за исте намене.”

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-8062/2021

У Београду, 2. септембра 2021. године

В Л А Д А

ПРЕДСЕДНИК

Ана Брнабић, с.р.